VF Plus: Minister ‘vaag’ oor seksonderrigAngie Motshekga. Foto: Jacques Naude/ANA Die minister van basiese onderwys, Angie Motshekga, se parlementêre antwoorde oor omvattende seksualiteitsonderrig (algemeen bekend as CSE) is óf berekend vaag, óf sy is nie presies op hoogte van wat haar departement doen nie. Sy het Dinsdag onder meer verklaar daar is nie sprake van ’n nuwe kurrikulum nie en dat seksualiteitsonderrig reeds sedert 2001 aan Suid-Afrikaanse skole aangebied word. Die departement is die afgelope maand wyd gekritiseer oor beplande wysigings aan die kurrikulum vir lewensoriëntering, wat glo behels dat leerders mekaar se geslagsdele identifiseer en leer van orale seks. Die departement het klagtes oor die kurrikulum egter as onakkuraat en “vals nuus” bestempel. “Om lesplanne voor te skryf is inderdaad om ’n nuwe kurrikulum in te stel, hoewel die CAPS onveranderd bly,” sê dr. Wynand Boshoff, VF Plus se woordvoerder oor basiese onderwys. “Boonop is CSE ’n benadering tot seksualiteitsonderrig wat eers teen 2013 algemeen in onderwyskringe (veral onder leiding van UNESCO) ter sprake gekom het.” Die minister het verklaar dat die voorgeskrewe lesplanne vanjaar as loodsprogram aan 1 500 skole getoets is. Sy stel dan in vooruitsig dat dit in 2021 volledig geïmplementeer sal word. In haar geskrewe antwoord het minister Motshekga gereageer op die vraag wanneer die departement met ouers en onderwysers gaan konsulteer. Haar antwoord was dat ouers, deur skoolbeheerliggame “gesensiteer” is en dat onderwysers opgelei word. Volgens die VF Plus is dié stappe nie dieselfde as om met ouers te beraadslaag nie. Motshekga het wel in die geskrewe antwoord gesê daar sal gedurende 2020 geleentheid wees vir betrokkenes om terugvoer te gee. Die VF Plus is ook ontsteld dat die minister minagtend van haar kritici gepraat het deur te sê daar is mense wat liewer van “sitgoed” as van “boude” wil praat. “Daarmee impliseer sy dat haar kritici glad nie met kinders oor seks wil praat nie en ’n ‘hoor niks, sien niks, sê niks’- benadering wil volg,” sê Boshoff.. “Wat ons dink ouers en ander belanghebbendes moet doen, is om die voorgeskrewe lesplanne van die internet af te laai en self te besluit of CSE, soos die departement dit wil implementeer, hul goedkeuring wegdra.”